**J A V N I    P O Z I V**

**za učešće u Programu obuke za započinjanje biznisa/unapređenje poslovanja i dodelu bespovratnih sredstava ženama za razvoj inovativnosti u okviru projekta "Razvoj inovacionog ženskog preduzetništva u Vladičinom Hanu"**

Projekat „Razvoj inovacionog ženskog preduzetništva u Vladičinom Hanu“ sufinansiraju Kabinet ministra za inovacije i tehnološki razvoj Republike Srbije i Opština Vladičin Han.

Cilj projekta je da se podstakne razvoj ženskog inovacionog preduzetništva i da se doprinese unapređenju već postojećih privrednih subjekata u vlasništvu žena, kao i da se stvore uslovi za kreiranje pozitivnog ambijenta za razvoj inovativnosti u Vladičinom Hanu, kroz niz intervencija ne finansijske i finansijske prirode. Cilj projekta je razvoj ženskog inovacionog preduzetništva kao i pružanje podrške poslovanju i razvoju novo osnovanim i postojećim mikro, malim i srednjim preduzećima i preduzetnicama.

Realizacija projekta treba da doprinese stvaranju pozitivne klime za razvoj inovacionog preduzetništva. Podrška je usmerena na nezaposlene žene, žene vlasnice mikro, malih i srednjih preduzeća i na preduzetnice.

Projektat će pružanjem ne finansijske i finansijske pomoći podržati razvoj ženskog inovacionog preduzetništva kroz:

* edukaciju o pokretanju i vođenju posla, u vidu obuka za započinjanje i unapređenje poslovanja i pripremu biznis plana
* edukaciju u vidu obuka o inovacijama i njihovoj primeni i elektronskom poslovanju
* takmičenje za najbolji biznis plan na temu inovativnosti
* bespovratnu pomoć za finansiranje najboljih biznis planova na temu inovativnosti,

**Uslovi za učešće u Programu**

Projekat podsticaja za razvoj inovacionog preduzetništva kroz ne finansijsku podršku za nezaposlene žene, žene vlasnice mikro, malih i srednjih preduzeća i na preduzetnice realizuje se po Programu „Razvoj inovacionog ženskog preduzetništva u Vladičinom Hanu“ (u daljem tekstu: Program) koji su pripremili partneri na projektu Opština Vladičin Han i Centar za razvoj Jablaničkog i Pčinjskog okruga.

Program se realizuje u dve faze i to:

* I faza Programa – Obuke
* II faza Programa – Dodela bespovratnih sredstva

Uslovi koji moraju biti kumulativno ispunjeni za :

**I fazu Programa - Obuke**:

1. **Nezaposlene žene**
* koje imaju inovativnu poslovnu ideju i žele da započnu posao
* koje imaju prebivalište na teritoriji opština Vladičin Han najmanje 6 meseci pre objavljivanja poziva
* koje su na evidenciji Nacionalne službe za zapošljavanje kao nezaposlene
1. **Žene vlasnice mikro, malih i srednjih preduzeća i žene preduzetnice:**
* koje su vlasnice ili suvlasnice mikro, malih i srednjih preduzeća i preduzetničkih radnji
* koje žele da unaprede svoje poslovanje kroz razvoj inovativnosti
* koje imaju preduzeće registrovano u Agenciji za privredne registre, koje ima sedište na teritoriji opštine Vladičin Han i ima aktivan status

**Potrebna dokumentacija za konkurisanje za I fazu:**

1. **Nezaposlene žene:**
* Prijavni formular za učešće u programu obuka (obrazac 1);
* Izjava o istinitosti priloženih podataka (obrazac 1a);
* Kopija lične karte (za nezaposlena lica);
* Potvrda da se nalaze na evidenciji Nacionalne službe za zapošljavanje;
1. **Žene vlasnice mikro, malih i srednjih preduzeća i žene preduzetnice:**
* Prijavni formular za učešće u programu obuka (obrazac 2);
* Izjava o istinitosti priloženih podataka (obrazac 2a);
* Izvod iz APR-a (ne stariji od 6 meseci)

**Potrebna dokumentacija za konkurisanje u II fazi za obe grupe:**

* Biznis plan – Obrazac 3
* Tri ponude/profakture dobavljača opreme/ izvršioca usluge za čiju se nabavku konkuriše (3 ponude za svaki pojedinačni predmet nabavke dobra/usluge; npr. 3 ponude za identičan model/tip proizvoda/usluga)

Programom je predviđeno da najbolje rangirani kandidati pre podnošenja prijave za fazu II pohađaju sledeće obuke:

* obuka za početnike u poslovanju
* priprema biznis plana i poslovanje sa bankama
* uvod u inovacije
* elektronsko bankarstvo

**Pravo na učešće u Programu, u fazi II dodele bespovratnih sredstava najboljim biznis planovima, imaju oni kandidati koji su uspešno završili program obuka i izradili biznis plan.**

Po realizaciji takmičenja za najbolji biznis plan, najbolje rangirani biznis planovi kvalifikovaće se za dodelu bespovratnih sredstava. Kandidati su u obavezi da biznis planom razrade poslovnu ideju koju su kandidovali u prvoj fazi Programa.

Uslov za dodelu bespovratnih sredstava je registracija biznisa u Agenciji za privredne registre (privrednog društva/preduzetnika – za nezaposlene žene).

Dobitnici bespovratnih sredstava su u obavezi da registrovanu delatnost, za koju su im odobrena bespovratna sredstva, obavljaju najmanje godinu dana od dana potpisivanja ugovora o dodeli bespovratnih sredstava.

Ukupna raspoloživa sredstva za obe grupe korisnika iznose **5.000.000,00** **dinara** sa prosečnom vrednošću do **500.000,00** dinara po korisniku. Komisija procenjuje opravdanost traženih sredstava i u zavisnosti od procene može se smanjiti iznos traženih sredstava.

**NAMENA BESPOVRATNIH SREDSTAVA**

**Prihvatljive projektne aktivnosti:**

1. nabavka opreme
2. nabavka repromaterijala za uvedenu inovaciju (maksimalno do 20% od traženih sredstava)
3. troškovi za uređenje poslovanja u skladu sa međunarodnim standardima i/ili CE znak
4. troškovi poboljšanja postojećih i razvoj novih proizvoda i/ili tehnoloških procesa
5. troškovi izrade prototipa proizvoda
6. troškovi izrade dizajna novog proizvoda ili redizajna postojećeg proizvoda
7. troškovi izrade dizajna ambalaže
8. troškovi izrade web sajta i/ili web shop-a
9. troškovi izrade specijalizovanog softvera

Napomena: Za stavke od 3-9 maksimalno učešće u ukupnim troškovima je 50%

 **Projektne aktivnosti koje se neće finansirati:**

Sredstva po ovom programu se ne mogu koristiti za:

* adaptaciju/rekonstrukciju poslovnog prostora
* sektor trgovine (trgovina na malo i veliko)
* organizovanje igara na sreću, lutrija i sličnih delatnosti
* proizvodnju i promet bilo kog proizvoda ili aktivnosti koje se prema domaćim propisima ili međunarodnim konvencijama i sporazumima, smatraju zabranjenim
* promet nafte i naftnih derivata;
* primarnu poljoprivrednu proizvodnju
* aktivnosti povezane sa političkim partijama

Programom se finansiraju troškovi prihvatljivih projektnih aktivnosti (navedenih iznad) koje su predmet Ugovora, a koji se realizuju nakon potpisivanja Ugovora sa opštinom Vladičin Han.

Pod ***opremom*** u smislu ovog programa podrazumevaju se: postrojenja, mašine i prateća oprema, a mogu biti:

* ulaganja u nabavku mašina i opreme (finansiraće se isključivo nabavka nove opreme)

Bespovratna sredstva će se odobravati za nabavku dobara/usluga za realizaciju poslovne ideje koja je nagrađena na takmičenju.

**Jedan podnosilac zahteva može predati samo jednu prijavu.**

**NAČIN PRIJAVLJIVANJA I ROK ZA PODNOŠENJE PRIJAVA:**

Rok za dostavu prijava za učešće u obuci za započinjanje biznisa je **31. oktobar** **2018.godine do 14:00 časova.**

Rok za dostavu prijava u okviru druge faze Programa uslovljen je realizacijom obuke za započinjanje biznisa, odnosno 14 dana nakon završetka obuka a podnosioci prijava u fazi takmičenja će o istom biti blagovremeno obavešteni.

Overena i odštampana prijava obavezne dokumentacije dostavlja se u zatvorenoj koverti sa naznakom **„Javni poziv za učešće u projektu „Razvoj inovacionog ženskog preduzetništva u Vladičinom Hanu“ – ne otvarati”** poštom ili u Uslužnom centru opštinske uprave Vladičin Han ul. Svetosavska br. 1, šalter 1 u Vladičinom Hanu.

Prijava se poštom šalje na dole naznačenu adresu:

Uslužni centar opštinske uprave Vladičin Han

Ul: Svetosavska br.1

17510 Vladičin Han

Kontakt osoba za detaljnije informacije:

Nenad Nikolić

Telefon: 063 - 474520 i 016 - 3150115

e-mail: nenad.nikolic@centarzarazvoj.org